DEĊIŻJONI TAL-KUMMISSJONI
tat-28 ta’ Ottubru 2005
li temenda d-Deċiżjoni 2001/618/KE biex tinkludi d-dipartiment ta’ Ain fi Franza, fil-lista ta’ reġjuni li huma ħielsa mill-marda ta’ Aujeszky
(innotifikata taħt dokument numru C(2005) 4178)
(Test b’rilevanza għaż-ŻEE)
(2005/768/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 64/432/KEE tas-26 ta’ Ġunju 1964 dwar il-problemi tas-saħħa li jaffettwaw il-kummerċ intra-Komunitarju ta’ l-annimali bovini u tal-ħnieżer (1), u b’ mod partikolari 10(2) tagħha,
Billi:
(1)
Il-garanziji addizzjonali fir-rigward tal-marda ta’ Aujeszky meħtieġa fil-kummerċ intra Komunitarju tal-majjali u l-listi ta’ territorji fl-Istati Membri fejn programmi ta’ eradikazzjoni tal-marda ta’ Aujeszky qegħdin fis-seħħ u li huma ħielsa mill-marda huma stipolati fid-Deċiżjoni tal-Kummissjoni 2001/618/KE tat-23 ta’ Lulju 2001 dwar garanziji addizzjonali fil-kummerċ intra Komunitarju tal-ħnieżer fir-rigward tal-marda ta’ Aujeszky, kriterji biex jipprovdu informazzjoni dwar il-marda u li jirrevokaw id-deċiżjonijiet 93/24/KEE u 93/244/KEE (2).
(2)
Programm għall-eradikazzjoni tal-marda ta’ Aujeszky kien ġie implimentat fi Franza għal bosta snin u d-dipartiment ta’ Ain huwa elenkat bħala reġjun fejn programm approvat għall-eradikazzjoni tal-marda ta’ Aujeszky jinsab fis-seħħ.
(3)
Franza ressqet dokumentazzjoni ta’ appoġġ lill-Kummissjoni fir-rigward ta’ l-istat ħieles mill-marda ta’ Aujeszky tad-dipartiment ta’ Ain fejn turi li l-marda ġiet eradikata minn dak id-dipartiment.
(4)
Id-Deċiżjoni 2001/618/KE għandha għalhekk tiġi emendata kif xieraq.
(5)
Il-miżuri stipolati f’din id-Deċiżjoni huma f’konformità ma’ l-opinjoni tal-Kumitat Permanenti dwar il-Katina Alimentari u s-Saħħa ta’ l-Annimali,
ADOTTAT DIN ID-DEĊIŻJONI:
Artikolu 1
L-Anness I u II għad-Deċiżjoni 2001/618/KE jinbidlu bit-test fl-Anness għal din id-Deċiżjoni.
Artikolu 2
Din id-Deċiżjoni hija indirizzata lill-Istati Membri.
Magħmul fi Brussell, nhar it-28 ta’ Ottubru 2005.